Keskustan kunniapuheenjohtaja Paavo Väyrynen ilmoittaa vetäytyvänsä keskustan puheenjohtajakisasta. Väyrynen kirjoittaa tiedotteessaan olevansa sen sijaan valmis harkitsemaan puoluevaltuuston puheenjohtajuutta, jos valinta siirrettäisiin puoluekokoukselle.

Väyrynen kertoo tavanneensa eilen keskustan puheenjohtaja Juha Sipilän ja kertoneensa tälle vetäytymisestään.

Väyrynen sanoo, että hänen vaihtoehtonsa on jatkaa Kansalaispuolueessa.

Väyrynen on vieraana tänään perjantaina Pressiklubi-ohjelmassa TV1:ssä klo 20.

Väyrysen kujanjuoksu puheenjohtajakisassa oli vaiheikas

Väyrynen ilmoittautui mukaan Keskustan puoluejohtajakisaan helmikuun alussa. Siitä alkoi monipolvinen tapahtumasarja. Puheenjohtaja valitaan kesäkuussa puoluekokouksessa Sotkamossa.

Ilmoittautuessaan kisaan Väyrynen ilmoitti myös eroavansa keskustasta, jos häntä ei valita puheenjohtajaksi.

Väyrysen ilmoittautumisen jälkeen keskustassa alkoi vääntö siitä voiko Väyrynen olla ehdokkaana puolueen puheenjohtajaksi, jos hän on samaan aikaan jäsenenä perustamassaan kansalaispuolueessa.

Keskustan puheenjohtaja Juha Sipilä totesi, että Väyrysen ehdokkuudelle ei olisi estettä, jos hän eroaisi Kansalaispuolueen jäsenyydestä.

Keskustassa pohdittiin jopa Väyrysen erottamista puolueesta. Asiaa mutkisti se, että jäsenen erottaminen on puolueen paikallisjärjestön asia ja Väyrynen on oman paikallisosastonsa Keminmaan keskustaseuran puheenjohtaja.

Matkan varrella Väyrynen riitautui myös kansalaispuolueen kanssa. Kansalaispuolue erotti Väyrysen muun muassa väitettyjen presidentinvaalien rahoitukseen liittyvien sotkujen vuoksi. Käräjäoikeus kuitenkin keskeytti erottamisen toimeenpanon.

Sekä Väyrynen että kansalaispuole ovat pyytäneet poliisitutkintaa erottamiseen liittyvistä asioista.

Runsas viikko sitten Väyrynen ilmoitti eroavansa kansalaispuolueesta.

Lue myös:

Keskustan puheenjohtajuudesta kamppailevat Sipilä ja Väyrynen paiskasivat kättä Seinäjoella

Paavo Väyrynen eroaa perustamastaan kansalaispuolueesta – haluaa varmistaa paikkansa keskustan puheenjohtajakisassa

Kansalaispuolue Väyrys-sotkusta: Juristit selvittävät asiaa – oikeus keskeytti Väyrysen erottamisprosessin

Tutkintapyyntöjä, erottamisia ja väärinkäytössyytöksiä – Yle kokosi Väyryskiistan keskeisimmät kiistakysymykset yhteen

Väyrynen erottamistaan koskevasta kiistasta: "Meneillään on laiton puolueen kaappausyritys" – puolueen johto kiistää väitteet perättöminä

Kansalaispuolue: Paavo Väyrynen on erotettu puolueesta – Väyrysen leiri pitää erottamiskokousta laittomana

Vaalikelvottomaksi tulkittu Väyrynen aloittaa puheenjohtajakampanjan

Paavo Väyrynen ei luovu keskustan puoluejohtajakisasta: "Vaalikelpoisuuden ratkaisee puoluekokous"